Avlish

Ang Avlish usa sa nakaestablisar na sa ilang ngalan diha sa Bisrock community gumikan sa ilang mga komposisyon nga gisuportahan sa masang Bisaya. Nakaangkon silag kahigayonan sa pagpalanog sa ilang mga kanta sa kahanginan pinaagi sa pagpatugtog niini sa mga estasyonan sa radyo ug nahatagan usab og katungod sa paglingaw sa publiko pinaagi sa linawas nilang mga pasundayag.

Ang Avlish maisip nga usa sa nakapahimulos sa popularidad nga naangkon sa BisRock bands karon. Apan dili maisip nga nadala lang sila sa kahig sa kasikat sa ubang banda nga misagop sa musikang Bisaya tungod kay naningkamot man sila nga makabaton og kaugalingong identity diha sa natad sa musika.

Kasugiran sa grupo
Ang bandang Avlish natukod ug naporma niadtong tuig 2002. Sa orihinal nga organisasyon, ang grupo gilangkoban sa tulo ka managsoon nga Silva nga pulos garbong anak sa mga ginikanang lumulupyo sa Pondol, Balamban, Sugbo. Ang ngalang Avlish maoy balit-ad sa bansagon sa tulo ka batan-on nga maoy naglangkob sa banda. Gidugangan lang nila og letrang “h” sa tumoy aron dili kaayo mabisto nga ila ra diayng apelyido nga gibali ang gibunyag nilang ngalan sa ilang banda ug may pagka artistic usab ang impresyon diha sa pagbasa ug sa sentido komun sa matag indibidwal.

Epektibo ang Avlish sa ilang pag-perform bisan tulo lang sila ka sakop sa banda. Nagsugod sila isip usa ka cover band nga nagtugtog sa old school tunes, alternatives ug sa tanan nga matang sa music genre nga paryente pa sa rock music.

Human makapahigayon og ubay-ubay nga gigs sa nagkadaiyang dapit, ang Avlish nakahukom sa pagtagik og kaugalingon nilang komposisyon. Kining maong lakang maoy nahimong definition sa paghatag nilag mas lawom nga kahulogan sa ilang pagtaak sa kalibotan sa musika.

Nunot sa nagpadayon nga pagpanikaysikay sa Avlish, ang mga sakop sa maong banda nakakita ug nakaamgo nga ang tablado aduna pay dakong luna alang sa laing personahe nga makaabag sa banda sa pagpahugot pa gayod pag-ayo sa ilang musicality. Aron adunay mookupar sa kahaw-ang sa stage, ang managsoong Silva nagkauyon sa pagkuha ni Dennis Bacaron isip ikaupat nga sakop sa banda.

Mga sakop

Quiel o Kel
Ang 24 anyos nga si Quiel o Kel mao ang bokalista ug sa samang higayon naggunit usab og guitars alang sa Avlish. Siya usab ang nagsulat sa ilang mga kanta. Hinuon, sila nang tanan ang magtambayayong sa pag-arrange sa kanta aron pagseguro nga hugot gayod ang ilang musicality. Sa natad sa musika, si Quiel taas-taas nag kasinatian tungod kay sa wala pa ang Avlish, nakatokar na siya sa Harrison Park sa may Jones Avenue, Dakbayan sa Sugbo uban sa banda sa iyang amahan. Batan-on pa siya niadtong higayona.

Jordan
Si Jordan maoy bass guitarist sa Avlish. Sa edad nga 19, hanas na siya kaayong mogunit sa iyang instrumento. Kasaligan na siya sa bisan unsang aspeto sa musika tungod kay kugihan siya kaayo ug wala mohunong sa pagkat-on. Padayon niyang gi-enhance ang iyang abilidad sa tuyo nga ang Avlish dili mabiyaan sa panahon. Kanunay sab siyang naghunahuna og mga paagi nga makatampo sa pag-ugmad ug pagpanindot sa ilang musika ginamit ang instrumento nga bass guitar. Sama kang Quiel, si Jordan nagtubo usab nga maoy namat-an og mahayag ang musika tungod kay may dakong inclination sa music ang ilang amahan.

Ken
Ang drummer sa banda mao si Ken. Sa edad nga 16, hanas na siya kaayong mogamit sa maong instrumento. Sama sa iyang duha ka maguwang nga sila si Quiel ug Jordan, si Ken sayong gitakboyan sa hilig sa musika. Kini tungod kay kanunay man siyang makasaksi sa iyang amahan nga nagpaulipon sa arte sa musika. Gani, miangkon man ang managsoong Silva nga ang impluwensiya sa ilang amahan diha kanila maoy usa sa nakapadasig ug nag-aghat kanila sa pagsum-ok sa kalibotan sa musika.

Dennis
Si Dennis Bacaron, ang 19 anyos nga garbo sa Matab-ang, Dakbayan sa Toledo, kasaligan na usab kaayo sa paggunit sa iyang instrumento tungod kay daan na man siyang nalambigit sa mga kalihokan nga may labot sa mga show band sa wala pa siya moabin sa kuwadra sa Avlish. Sa iyang pagtipon sa Avlish, nakadugang siya pagpahugot sa musicality sa banda tungod sa iyang kasinatian sa natad sa musika nga dili sab mabentahaan sa uban.

Mga komposisyon
 Hagit (Bangon Sugbo)
 Higala
 May Luha Ang Langit
 Here Comes The Rain
 Hit Me
 She Waits
 Enuff
 What We Are
 Hold My Sorrow
 Back Home
 “2PM”
 “2PM” (acoustic version)
 May Luha Ang Langit (acoustic version)
 Balamban, agig pagyukbo (tribute) sa lungsod nga maoy ilang namat-an og mahayag

Mga gig
 Events Café
 Harrison Park
 La Mer Café
 Camp Zithro
 FMJ
 Tabang 2
 Fuente Osmeña-Sinulog
 Plaza Independencia-Sinulog
 Pasundayag sa Isla Camotes
 Pasundayag sa Balamban ug sa Asturias, Sugbo
Mga Pilipinong maghuhuni
BisRock